**Окуучунун аты-жөнү\_\_\_\_\_\_\_\_\_\_\_\_\_\_\_\_\_ Класс 4-\_\_\_\_ I вариант**

**Мээнеткеч кумурска**

Кемел кыларга иш таппай эригип кел жатып, чоң дан сүйрөп бара жаткан кумурсканы көрдү. «Тебелеп өлтүрүп таштасамбы?» деп ойлоду. Кайра бул оюнунан кайтып, аны менен ойномокчу болду. Анын жолуна бир ууч топурак төгүп, эки жагынан кырдап «тоо» кылды. Кумурска Кемел жасаган «тоодон» жемин сүйрөп араң ашты да, сапарын андан ары улады. Кумурсканын балбандыгы Кемелге жаккан жок. Ал андан да бийик «тоо» жасады. Чымырканып бул «тоону» да ашты, андан ары жөнөдү. Кемелдин жини келди, «көл» жасап чөктүрмөкчү болду. Алакандай жерди казды, ага кумгандан суу толтурду. Анан кумурсканы эки жагынан тороп, «көлгө» карай түз барууга мажбурлады.

Эрктүү кумурска суудан да корккон жок, өчөшүп алгансып түз эле «көлгө» түштү. Бир аз эс алмакчы болдубу, же чарчадыбы , айтор, даны оозунан түшүп, «көлдүн түбүнө» чөгүп кетти. Жеминин «көл түбүнө» түшүп кеткенине ичи тызылдап ачышты. А Кемел чоң эрдик кылгансып карап турду.

Бир кезде байкуш кумурска өзүнүн аман калганына каниет кылдыбы, жээкке жетип сыртка чыкмакчы болду. Кемел чырпык менен кумурсканы сууга карай түртүп, өзү жасаган «көлгө» чындап эле чөктүрүүнү ойлоду. Кумурска чырпыкка бекем жабышып алды. Ал чырпыкты таштады да, топуракты алып келип , кумурсканы көмдү.Эми гана табасы кангансып, эс алмакка отурду. Анан көргөн көзүнө ишенбей туруп калды. Кумурска кыбырай басып, келген тарапты көздөй баратыптыр.

Кайрадан данга бара жатканын түшүндү да, кумурсканын балбандыгына, кайраттуулугуна , эмгекчилдигине таң калды. Анан өзүнүн иш жасабай, бекер отуруп, кумурскага жасаган мамилесине уялды, өкүнүп да калды.

1. Кемел кумурскага алгач жолукканда кандай ойду ойлоду?

А)аны көлгө түшүрүүнү

Б) аны чырпыкка отургузууну

В) аны жок кылууну

Г)аны менен ойноону

2. Кумурска тоодон өтүп жатканда өзү менен бирге эмнеси бар эле?

А) тоосу

Б) досу

В) чырпыгы

Г) тамагы

3. Кемел эмне себептен кумурсканы сууга түшүрмөкчү болду?

А) тоолордон оңой өткөндүктөн

Б) алгачкы тоодон оңой өткөндүктөн

В) эмгекчилдигин көргөндүктөн

Г) кыбырганынын көргөндүктөн

4. Кумурска канчанчы кадамында көлгө түштү?

А) биринчи

Б) экинчи

В) үчүнчү

Г) төртүнчү

5. Көп чекиттин ордуна мааниси боюнча сөздөрдү коюп, ойду толуктагыла.

Бала … кумурска менен ойноду?

А) аны текшерип көргөнгө

Б) өзүнүн бекерчилигинен

В) өзүнүн күчтүүлүгүнөн

Г) анын эрдигин сынаганга

6. Кумурска эмнеге капаланды?

А) жаны кыйналганга

Б) жемин түшүргөнгө

В) аны кыйнаганга

Г) баланын мактанганына

7. Бала кайсы учурда өзүнөн жасаган ишине ыраазы болду?

А) кумурска үчүн тоо салганында

Б) кумурсканын чырпыкка жабышканында

В) кумурсканы топуракка көмгөндө

Г) кумурска үчүн «көл» жасаганында

8. Кемел эмнеге капа болуп, уялды?

А) кумурска тоодон ашпай калганда

Б) кумурскага кылган мамилесине

В) кумурска көлгө чөкпөгөндө

Г) эрдигине мактана албаганына

9.Автор текстте негизги ой катары эмнени берейин деген?

А) баланын окуяларын айтып берүү

Б) кумурсканын балага кезигишин айтып берүү

В) кумурсканын жем тапкандыгын

Г) кумурсканын сабырдуулугу, эмгекчилдигин

10. Төмөнкү макалдардын кайсынысы сенин оюңча аңгеменин мазмунуна туура келет?

А) Адам алсызы урушчаак.

Б)Эмгектин көркү ыракат, эринчээкке конбос бак.

В) Жакшы сөз –суу, жаман сөз-уу.

Г) Көз коркок, кол батыр.